
Për ngritjen e Komisionit hetimor të Kuvendit për zbatimin e Legjislacionit në përgatitjen dhe zhvillimin e procesit zgjedhor 
të datës 3 korrik 2005

Në mbështetje të neneve 77 dhe 78 të Kushtetutës dhe të ligjit nr.8891, datë 2.5.2002 “Për organizimin dhe funksionimin e komisioneve hetimore të Kuvendit”, me propozimin e një grupi deputetësh,

Kuvendi 
i republikës së Shqipërisë

Vendosi:

I. Ngrihet Komisioni Hetimor i Kuvendit për hetimin e zbatimit të legjislacionit në përgatitjen dhe zhvillimin e procesit zgjedhor të datës 3 korrik 2005.
II. Objekti dhe fusha e veprimit të këtij komisioni hetimor duhet të respektojë parimet kushtetuese dhe normat e gjithëpranuara të së drejtës ndërkombëtare, duke mos cenuar pavarësinë dhe veprimtarinë e organeve të tjera. Këto parime përjashtojnë çdo formë kontrolli parlamentar mbi veprimtarinë juridiksionale të gjykatave.
III. Objekt i hetimit të Komisionit Hetimor Parlamentar është:
a) hetimi i akuzave publike për moszbatimin e legjislacionit zgjedhor në zgjedhjet e datës 3 korrik 2005 nga Komisionet e Qendrave të Votimit, Komisionet e Zonave Zgjedhore dhe Grupet e Numërimit të Votave;
b) Zbatimi i dispozitave të Kodit Zgjedhor dhe akteve të dala në zbatim të tij, në lidhje me procesin e numërimit të votave për partitë politike dhe koalicionet nga Grupet e Numërimit të Votave, si dhe pasaqyrimi i tabelave të rezultateve të grupeve të numërimit në procesverbalin përfundimtar të hartuar nga KZZ-ja;
c) përdorimi i certifikatave të lindjes për votim në datën 3 korrik 2005 në qarkun e Tiranës, në qarkun e Durrësit dhe në qarkun e Beratit, si dhe hetimi i akuzave publike për përdorimin e certifikatave false në këto votime;
ç) hetimi i rrethanave të nxjerrjes së urdhrit të Ministrit të Pushtetit Vendor dhe Decentralizimit nr.166, datë 30.12.2004, me nr.5787 prot. “Për kodet e certifikatave të lindjes lëshuar nga zyrat e gjendjes civile” dhe pasojat e tij në procesin zgjedhor;
d) aktet e nxjerra nga Ministria e Pushtetit Vendor dhe Decentralizimit lidhur me hartimin e listave të zgjedhësve, procedurat e ndjekura për hartimin e listave të zgjedhësve dhe gjendja e tyre; heqja në mënyrë të qëllimshme e zgjedhësve nga listat e tyre dhe dublikimet;
dh) shkelja e dispozitave ligjore të Kodit Zgjedhor në njësitë e qeverisjes vendore në Kolonjë, Berat, Përmet dhe Skrapar, lidhur me kriterin numerik minimal për caktimin e qendrave të votimit;
e) përdorimi i burimeve të administratës publike gjatë fushatës zgjedhore; rasti i dhënies së tokës në komunën Ksamil;
ë) përdorimi i dhunës nga bandat e armatosura në zonën zgjedhore nr.62 Lushnjë, në zonën nr.90 Gjirokastër dhe në zona të tjera dhe veçanërisht në zonën nr.37 Tiranë, në të cilën u vra zoti Vathi-vëzhgues i Partisë Demokratike në qendrën e votimit;
f) financimet në kundërshtim dhe në tejkalim të dispozitave ligjore nga kandidatët për deputetë.



IV.Komisioni përbëhet nga:
1.Arben Isaraj			Kryetar
2.Bujar Nishani			zëvendëskryetar
3.Paskal Milo			anëtar
4.Blendi Klosi			“
5.Rajmonda Stefa		“
6.Neritan Ceka			“
7.Ndre Legisi			“
8.Engjëll Bejtaj			“
9.Ylli Pango			“
10.Ferdinand Xhaferi		“
11.Astrit Patozi			“
12.Ymer Tola			“
13.Arjan Madhi		“
14.Nikollë Lesi			“
15.Aurel Bylykbashi		“
V. Komisioni Hetimor e ushtron vepritmarinë e tij për një periudhë tremujore, duke filluar nga data e miratimit të këtij vendimi.
VI. Ngarkohet Kryetarja e Kuvendit të caktojë mjediset dhe mjetet e punës së Komisionit Hetimor.
VII. Ky vendim hyn në fuqi menjëherë.

Kryetare
Jozefina Topalli (Çoba)


